b"\n_START_ARTICLE_\n\xc3\x80cid gras conjugat\n_START_PARAGRAPH_\nEls \xc3\xa0cids grassos conjugats s\xc3\xb3n \xc3\xa0cids grassos poliinsaturats en els quals, com a m\xc3\xadnim, un parell de dobles enlla\xc3\xa7os estan separats per nom\xc3\xa9s un enlla\xc3\xa7 simple, i no estan interromputs per metil\xc3\xa8. Un exemple \xc3\xa9s l'\xc3\xa0cid linoleic conjugat:_NEWLINE_Els \xc3\xa0cids grassos conjugats (les sigles en angl\xc3\xa8s s\xc3\xb3n:CFAs) s\xc3\xb3n una mescla d'is\xc3\xb2mers, de posici\xc3\xb3 i de geometria, amb dobles enlla\xc3\xa7os conjugats. La conjugaci\xc3\xb3 d\xc3\xb3na lloc a la deslocalitzaci\xc3\xb3 electr\xc3\xb2nica dels electrons al llarg del sistema.\n_START_SECTION_\nPresentaci\xc3\xb3 en la natura\n_START_PARAGRAPH_\nEn les plantes els enlla\xc3\xa7os dobles dels \xc3\xa0cids grassos poliinsaturats t\xc3\xadpicament estan separats per un o m\xc3\xa9s grups funcionals metil\xc3\xa8, en contrast, les llavors oleaginoses d'un limitat nombre d'esp\xc3\xa8cies estan enriquides en \xc3\xa0cids grassos conjugats els quals no estan interromputs per metil\xc3\xa8._NEWLINE_En les llavors oleaginoses de certes plantes es presenten \xc3\xa0cids grassos conjugats com: l'\xc3\xa0cid cal\xc3\xa8ndic, \xc3\xa0cid aeleoeste\xc3\xa0ric, \xc3\xa0cid cat\xc3\xa0lpic, \xc3\xa0cid pun\xc3\xadcic (de les llavors del magraner), \xc3\xa0cid parin\xc3\xa0ric i d'altres._NEWLINE_Diferents fam\xc3\xadlies de plantes produeixen llavors amb aquest tipus d'\xc3\xa0cids grassos conjugats, aquestes fam\xc3\xadlies inclouen les Asteraceae, Euphorbiaceae, Cucurbitaceae, Rosaceae, Lythraceae, Balsaminaceae, Chrysobalanaceae, i Bignoniaceae.\n_START_SECTION_\n\xc3\x9as\n_START_PARAGRAPH_\nEls \xc3\xa0cids grassos conjugats s\xc3\xb3n d'inter\xc3\xa8s comercial i biotecnol\xc3\xb2gic per les seves propietats qu\xc3\xadmiques i fisiol\xc3\xb2giques. Els olis enriquits amb \xc3\xa0cids grassos conjugats s\xc3\xb3n m\xc3\xa9s propensos a l'oxidaci\xc3\xb3 que els olis amb dobles enlla\xc3\xa7os interromputs pel metil\xc3\xa8 i aix\xc3\xb2 \xc3\xa9s una propietat desitjable en els agents assecants de tintes, pintures i vernissos. En la ramaderia s\xe2\x80\x99ha observat que redueixen l'acumulaci\xc3\xb3 de greix i per tant la carn resulta de millor qualitat\n_START_SECTION_\nEfectes en la salut\n_START_PARAGRAPH_\nAquests \xc3\xa0cids grassos tenen efectes beneficiosos potents que inclouen el d'activitat antitumoral, antiobesitat, antiaterog\xc3\xa8nica i antidiab\xc3\xa8tica. Tamb\xc3\xa9 prevenen l'aparici\xc3\xb3 d'hipertensi\xc3\xb3. Cadascun dels seus is\xc3\xb2mers es creu que t\xc3\xa9 diferents funcions, per exemple l'is\xc3\xb2mer 10trans,12cis de l'\xc3\xa0cid linoleic conjugat (CLA) t\xc3\xa9 efectes anticarcinog\xc3\xa8nics, antiobesitat i antidiab\xc3\xa8tics, mentre que l'is\xc3\xb2mer 9cis,11trans-CLA exerceix un efecte antic\xc3\xa0ncer."